‘કુમારાકોમ’ તેના બેકવોટર વિસ્તાર માટે જાણીતું છે. અહીં પાણી ભરેલી ઘણી નહેરો છે. આ નહેરોમાં ફરતી બોટોમાં, કાશ્મીરના ડાલ સરોવરના શિકારાની જેમ, રહેવાની પણ સગવડ હોય છે. જાણે કે હરતુંફરતું ઘર જ જોઇ લો ! તેમાં સુંદર સજાવટવાળા બેડરૂમ, રસોડું તથા આગળ આંગણ જેવા ભાગમાં જમવા માટેનું ડાયનીંગ ટેબલ, સોફા, ખુરશીઓ અને ડેક પર બેસીને દરિયાનું અવલોકન કરી શકાય તેવી જગા – આવી બોટની સફરમાં કેવી મઝા આવે ! કુમારાકોમમાં અમે અમારી આવી બોટ પર પહોંચ્યા. જમવાનું તૈયાર હતું પણ ખાસ ભૂખ હતી નહિ. ચા બિસ્કીટ લીધાં. અમારી બોટ નહેરમાં આગળ જઈ રહી હતી. આ નહેર એક મોટા વેમાનાદ નામના સરોવરમાં ભળી જાય છે. હવે અમે સરોવરમાં હતા. બોટ આગળ ચાલી. આગળ જતાં, સરોવર અરબી સમુદ્રમાં ભળી જાય છે. આમ, નહેર, સરોવર અને સમુદ્ર બધું સળંગ જ છે. સરોવર, સમુદ્રથી કઈ જગાએ જુદું પડે છે એ ખબર જ ના પડે. સમુદ્રનાં પાણી સરોવર અને નહેરમાં આવી જતાં હોવાથી આ જ પાણીને ‘બેકવોટર’ કહેવાય છે. સરોવર અને નહેરમાં સમુદ્રનું પાણી આવ્યું હોવા છતાં, તે ખારું નથી એ એક ખૂબી છે. જો કે સમુદ્ર અને સરોવર વચ્ચે જ્યાં સાંકડો ભાગ છે ત્યાં પૂલ બાંધી, અંદર પાણીમાં જાળીઓ ઉતારી, સરોવરમાં ખારાશ પ્રવેશતી અટકાવવાના શક્ય તેટલા ઉપાયો કરાય છે.